Det var en planlagt afbrænding af et stykke lynghede ved Grønnestrand nord for Fjerritslev, der over middag spredte sig til et område på 20 tønder land. Tørke og vind er skyld i at ilden bredte sig. Beredskabscenter Jammerbugt har sendt to brandbiler til området. Situationen er efterhånden under kontrol, bekræfter indsatsleder Jens Aage Bruun. - Vi mangler at få styr på udkanten af branden, men når vi har det, overlader vi igen branden til Naturstyrelsen, der står for den planlagte afbrænding. Området omkring Grønnestrand er delvist fredet.

Referat:
Kort over middag gik en planlagt afbrænding af et stykke lynghede nord for Fjerritslev galt. Naturbranden er nu under kontrol.